Kristen Touborg (SF), 2006-04-20:
Lovforslaget om nye valgkredse m.v. er som tidligere beskrevet blevet aktuelt, fordi der er kommet en kommunalreform, som har vendt op og ned på mangt og meget.
Det har ikke været arbejdsgruppens opgave at foretage en total omkalfatring af den eksisterende valglov, man kan vel nærmest sige tværtimod.
Hensigten har været at opretholde de væsentlige principper og stort set kun ændre, hvor det er nødvendigt under hensyn til kommunalreformen.
Lovforslaget her følger arbejdsgruppens indstilling om, at inddelingen i storkredse følger regionerne, som der er foretaget en opdeling af.
Den foreslåede inddeling i et begrænset antal storkredse er klart at foretrække i hvert fald for de mindre partier, idet det på den måde er langt mere sandsynligt, at man får valgt et folketingsmedlem i hver storkreds.
For større partier er antallet af storkredse vel mindre afgørende, men det kan jo godt være, at der er enkelte folketingsmedlemmer, der har interesse i mindre og derved flere storkredse.
Det kan man faktisk ikke afvise.
Det har været hensigten, at afgrænsningen mellem storkredse skal ske ud fra, at afgrænsningen er geografisk naturlig, og at storkredsene er nogenlunde lige store inden for landsdelen, Bornholm er dog her en undtagelse.
En afgrænsning, der er geografisk naturlig – hvordan det så skal defineres – er naturligvis ikke givet på forhånd.
Man kan jo godt diskutere, hvordan en naturlig afgrænsning geografisk set er.
Det er således f.eks. ikke lykkedes at blive enige om en inddeling af alle storkredse, så de har nogenlunde samme antal vælgere, men de fleste steder gælder det, at geografisk begrundelse har haft stor vægt.
Man kan sige, at Fyn er en lille storkreds, men det er jo geografisk et meget klart afgrænset område.
Det gælder dog ikke fordelingen mellem de to storkredse i Midtjylland.
Her er der faktisk ikke rigtig nogen geografisk begrundelse for, at Østjylland omfatter mere end 40 pct. flere vælgere end Vestjylland.
Det giver ikke den ønskede ligevægt mellem storkredsene, og når det samtidig ikke er muligt at finde en geografisk logisk begrundelse for opdelingen, forstår jeg faktisk ikke rigtigt, hvorfor arbejdsgruppen ikke har fundet en mere ligeværdig opdeling under udvalgsarbejdet.
Så vil jeg godt sige lidt om inddelingen af storkredse i opstillingskredsene.
Det ideelle ville være, at alle opstillingskredse havde en størrelse på ca. 40.000 vælgere, hvilket ville svare til godt 100 opstillingskredse, men på grund af kommunernes meget forskellige størrelser kan det jo altså ikke rigtig lade sig gøre, hvis man samtidig som hovedregel ønsker, at kommunerne ikke skal være delt, medmindre de pågældende kommuner altså er så store, at de kan deles i to eller flere opstillingskredse.
For SF har det været meget afgørende, at opstillingskredsene, så vidt det er muligt, bliver lige store, samt at de nylig sammenlagte kommuner ikke kan splittes op, medmindre de er så store, at de altså deles i to eller flere valgkredse.
Det princip har arbejdsgruppen søgt at følge.
Det er da også lykkedes i de fleste tilfælde, men desværre ikke i alle.
Der er således især to opstillingskredse, som falder helt udenfor.
De har været nævnt her fra talerstolen, så jeg skal ikke gøre en hel masse mere ud af det, men det er jo altså Mariagerfjord i Nordjylland, og det er Assens.
Og det er jo altså ikke tilfredsstillende, at man får to så små kredse, der ligger væsentligt under de andre i storkredsen.
Jeg synes, det er stærkt beklageligt, at der ikke kunne leveres et bedre resultat fra arbejdsgruppen, hvad disse kredse angår.
Men faktum er jo, at det åbenbart ikke var muligt for arbejdsgruppen at finde en bedre løsning i enighed.
I København, på Sjælland og i Sydjylland er der hvert sted en eller flere kredse, der afviger i overkanten af det tilfredsstillende, men der har jo så været øvrige hensyn, der taler for løsningen, hvorefter det, synes jeg, er nogenlunde acceptabelt, som det er.
Det er tilsigtet at undgå opdeling af kommuner, hvor de kommuner ikke er eller er blevet så store, at der kan ske en ren opdeling.
Der er, som det er nævnt, sket nogle forskellige opdelinger, kommunebrud, i nogle få kommuner, og jeg skal ikke kunne sige, om det kan løses, men det er klart, at det giver nogle store problemer.
keborg ud over opdelingerne i København, på Frederiksberg, i Odense og Aalborg.
Hvad angår spørgsmålet, om man vil kunne genindføre den d'Hondtske metode ved fordeling af kredsmandaterne, så ville den efter SF's opfattelse være en mere gennemskuelig metode end den modificerede Sainte-Laguës metode, der anvendes i dag, og da den ekspertudtalelse, der nu er vedlagt sagen, og som er udarbejdet af professor Jørgen Elklit, ikke sætter spørgsmålstegn ved metodens anvendelse, er vi umiddelbart positivt indstillet over for at vurdere under udvalgsarbejdet, om det er en ændring, vi skal kigge nærmere på.